REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/538-21

15. decembar 2021. godine

B e o g r a d

Z A P I S N I K

33. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 14. DECEMBRA 2021. GODINE

Sednica je počela u 13,00 časova.

Sednicom je predsedavala Sandra Božić, predsednik Odbora.

Sednici su prisustvovali: Vuk Mirčetić, prof. dr Marko Atlagić, Jovan Kolundžija, Aleksandar Čortić, mr Jadranka Jovanović, Miloš Terzić, Milica Obradović, Dunja Simonović Bratić, Rozalija Ekres, Nataša Mihailović Vacić (došla u toku prve tačke dnevnog reda), i Željko Tomić (došao u toku prve tačke dnevnog reda), članovi Odbora.

Sednici su prisustvovali: Ana Miljanić (Lav Grigorije Pajkić), Nebojša Bakarec, Marija Todorović (Aleksandar Čortić), Zoran Tomić (mr Jadranka Jovanović) i Jelena Mihailović (Snežana Paunović), zamenici članova Odbora.

Sednici nisu prisustvovali: Milena Popović i Željko Tomić, kao ni njihovi zamenici.

Na predlog predsedavajućeg, članovi Odbora su, većinom glasova (12 za, jedan nije glasao) usvojili sledeći

D n e v n i r e d

1. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač, univerziteti akreditovani u Republici Srbiji, zajedničkim dogovorom.

PRVA TAČKA DNEVNOG REDA: Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač, univerziteti akreditovani u Republici Srbiji

U uvodnim napomenama, predsednik Odbora Sandra Božić, podsetila je članove Odbora da je Odbor za kulturu i informisanje na prethodnoj sednici utvrdio Listu kandidata i listu organizacija za člana Saveta Regulatornog tela za elektronske medije, čiji je ovlašćeni predlagač, univerziteti akreditovani u Republici Srbiji, i objavio je na internet stranici Narodne skupštine.

Takođe, Odbor je na istoj sednici, odredio i datum održavanja sastanka univerziteta radi utvrđivanja zajedničkog predloga kandidata za člana Saveta Regulatornog tela za elektronske medije, koji se održao u petak, 10. decembra 2021. godine sa početkom u 12,00 časova.

Napomenula je da je, u skladu sa članom 11. stav 2. Zakona, nadležna služba Narodne skupštine obezbedila organizacijama, koje zajedno čine jedinstvenog ovlašćenog predlagača, prostor za održavanje sastanka u Zgradi Narodne skupštine, u Beogradu, Kralja Milana 14, radi utvrđivanja zajedničkog predloga dva kandidata.

Naglasila je da su sledeći univerziteti ovlastili po jednog svog predstavnika koji je prisustvovao održanom sastanku i zastupao ih prilikom utvrđivanja konačnog predloga dva kandidata za člana Saveta Regulatornog tela za elektronske medije, i to:

1. Univerzitet Megatrend;
2. Univerzitet u Novom Sadu i
3. Univerzitet u Kragujevcu.

Dodala je da su univerziteti akreditovani u Republici Srbiji utvrdilu glasanjem, u skladu sa članom 11. st. 5. i 6. Zakona o elektronskim medijima konačan predlog dva kandidata za člana Saveta Regulatora i to:

1. prof. dr Vesnu Baltezarević i

2. dr Nemanju Tasića.

Naglasila je i to, da je potrebno da Odbor u skladu sa članom 11. Stav 8. Zakona o elektronskim medijima obavi javni razgovor sa kandidatima za člana Saveta Regulatora.

U skladu sa gore navedenim, zamolila je kandidate da se ukratko predstave prema redosledu prijave.

Kandidati su ukratko obrazložili svoje kandidature prema redosledu prijave, odnosno prvo se predstavila prof. dr Vesna Baltezarević, a potom i dr Nemanja Tasić.

Predsedavajuća se zahvalila kandidatima a potom obavestila prisutne članove da će Odbor uputiti Narodnoj skupštini, Izveštaj sa biografijama kandidata i izjavama da prihvataju kandidaturu za člana Saveta Regulatora.

U daljem izlaganju predložila je da se Narodnoj skupštini uputi predlog da se Lista kandidata za člana Saveta Regulatornog tela za elektronske medije razmatra po hitnom postupku, u skladu sa članom 167. Poslovnika, kako bi se omogućio nesmetan rad ovog organa.

Odbor je, većinom glasova (14 za, jedan nije glasao), usvojio predlog da Narodna skupština, Listu kandidata za člana Saveta Regulatornog tela za elektronske medije razmatra po hitnom postupku.

Odbor je, jednoglasno (15 za), za izvestioca Odbora na sednici Narodne skupštine, odredio Sandru Božić, predsednika Odbora.

Sednica je završena u 13,20 časova.

SEKRETAR PREDSEDNIK

Dana Gak Sandra Božić